39. schôdza NR SR - 8.deň - A. dopoludnia
Dátum: 2025-09-19
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

94. Vážený pán predsedajúci, vážený pán minister, milé kolegyne, kolegovia, hovorí sa, že najlepšie nakoniec, ale toto je zďaleka jeden z najhorších návrhov, aký som tu za ostatnú dobu videl. Pán minister už v úvodnom slovo prízvukoval, ako prebehlo riadne legislatívne konanie, ako prebieha, ako prebehlo MPK, ako sa k tomu všetci vyjadrili, skvelé. Keď si to však človek naozaj pozorne prečíta a dá si to do kontextu s aktuálne schvaľovanou konsolidáciou, tak ostane zhrozený. Lebo nehnevajte sa na mňa, pán minister, ale tento, táto vaša novela ide úplne v súlade s tým vaším nejakým presvedčením, kto je pre vás prvoradý a kto je pre vás na vedľajšej koľaji. Tak ako prvú vec, ktorú ste spravili po nástupe do vlády, bola novelizácia trestných kódexov, tak po dvoch rokoch teraz idete naozaj že spríjemniť pobyt odsúdeným. Ale spríjemniť do takej miery, že väzenia budú pomaly pripomínať nejaké jednoduché, lacnejšie ubytovania. Už ste spomínali, že vychádzate z odporúčaní Európskeho výboru na zabránenie mučeniu a neľudskému či ponižujúcemu zaobchádzaniu alebo trestaniu, takzvanému výboru CPT. Ja som si všetky tie odporúčania prešiel, tie odporúčania sú miestami staré 22 rokov. To uvádzate aj v dôvodovej správe, áno, ony sa časom aktualizujú, viaceré z tých opatrení majú 22 rokov, sú z roku 2003. Tam, kde nestačí, nestačia európske nariadenia alebo európske smernice, tak pre komfort, chcel by som povedať, že vašich kamarátov zájdete až tak ďaleko, že dohľadáte aj odporúčania Rady ministrov, lebo to sú odporúčania Rady ministrov z roku 2003. Ak sa pýtate, že čo výbor CPT, ktorý tu bol pred rokom či dvoma a robil prieskum v slovenských väzniciach, tak viete čo, na čo sa väzni najčastejšie sťažovali? Na tvrdé fyzické násilie. Na to, že boli, v úvodzovkách, ako keby bití, resp. voči nim bolo použité neprimerané fyzické násilie. To v návrhu zákona neriešite. A druhú vec, ktorú v zákone neriešite, ale je to hlavným lajtmotívom, je snaha o resocializáciu odsúdených. Čo sa týka resocializácie v tomto dlhom či už samotnom platnom zákone, alebo tejto novele sa týkajú ako keby dve také ustanovenia, a to sú ustanovenia týkajúce sa vzdelávania a ustanovenia týkajúce sa ďalšieho nejakého zlepšenia takých soft skills alebo sociálnych zručností. Tak v rámci, v rámci vzdelávania ste tomu dali až dva odseky, čo sa týka tej skutočnej resocializácie, tak tam ani jeden. Ale teraz vám poviem, a to sú naozaj miestami až anomálie, keď si takto človek vezme v kontexte, v akej dobe aktuálne žijeme, akým spôsobom ľudia budú alebo už nesú ťarchu konsolidácie, ako ešte budú a akým spôsobom pristupujete k odsúdeným. Ale pôjdem rad radom, upozorňujem vás miestami aj na paragraf, na konkrétny paragraf. Paragraf 2 písm. b) a c). Medzi ďalšie potreby osobnej hygieny zaradzujete medzizubnú kefku. Samo osebe super nápad, výborne. Ale vy si uvedomujete, že pred rokom alebo rokom a pol ste tu mali pani ministerku, ktorá zrušila všetkým ľuďom zubné benefity? Zubné benefity ste zrušili všetkým ľuďom a tuto trestancom, pardon za výraz, tak idete dobrovoľne dať medzizubné kefky, aby keď opustia ústavy na výkon trestu, tie svoje skrátené tresty, aby sa mohli ešte viacej usmievať a vysmievať na poctivých, pracujúcich ľudí s krásnym, s krásnym chrupom. Naozaj, akože samo osebe je to správna myšlienka a mali ste povedať, chlapi, super, ale viete čo, bolo by to cynické, mysleli, brali by to ako čierny humor. Výborné, nechám to nabudúce, ale za okolností, kedy pred rokom a pol pani Dolinková zruší zubné benefity a ja sa idem starať o chrup trestancov, tak to nie. Paragraf 8 ods. 1. Po novom ústav na výkon trestu sa bude vyberať aj s ohľadom na záujem odsúdeného. To sa, myslím, objavilo v nejakých odporúčaniach CPT, resp. v koncepcii väzenstva na roky ´22 až 2030, avšak tak isto dávam na zváženie, či je toto naozaj najvhodnejšia doba, aby si odsúdený, aby sa reálne prihliadalo na to, kde tí odsúdení budú vykonávať trest, či to bude o 50 kilometrov od ich bydliska, 150 kilometrov alebo 350 kilometrov. Ďalej, zmena spôsobu výkonu trestu stupňa stráženia. Dnes to určuje súd, po novom to bude kompetencia riaditeľa. Riaditeľ však bude rozhodovať na základe odporučenia komisie, ktorú zostavuje minister. Takže a návrh na zníženie stupňa stráženia bude môcť po novom podať aj odsúdený. Áno, výbor CPT hovorí, že ten stupeň stráženia sa má priebežne prehodnocovať, priebežne prehodnocovať, lebo inak je človek nebezpečný v momente odsúdenia a inak v polovici trestu a inak na konci trestu. A to najlepšie dokážu, ľudovo povedané, bachári, resp. vedenie väznice. Lenže vy tú možnosť beriete už súdu v samotných počiatkoch a povedzte mi, na základe akého kľúča vy budete zostavovať tú komisiu? To bude ad hoc komisia, alebo to bude komisia, ktorá bude jednotná a určovať všade? Ja som vo vyhláške, ktorá k tomu zákonu patrí, našiel, ako sa to volá, umiestňovacia komisia, tak tam je presne popísané, kto je členom tej komisie, že je to pedagóg, že je to psychológ, že je to lekár, ďalší zdravotnícky pracovník, sociálny pracovník, príslušník zboru alebo zamestnanec zboru a tak ďalej a tak ďalej. Vy si tu do zákona jednoducho napíšete, vy budete zostavovať komisiu, ktorá riaditeľovi väzenia, ústavu na výkon trestu odňatia slobody poradí, a on sa ňou bude musieť riadiť, odporúčaním, či ho majú preradiť alebo nie. Toto je z môjho pohľadu úplná dezinterpretácia toho, čo tvrdil výbor CPT, a to, že akým spôsobom sa má prehodnocovať umiestnenie odsúdeného v treste odňatia slobody. Paragraf 12: Vo vyšších stupňoch stráženia sa už odsúdeného nebude týkať viac obmedzení, len sa bude viac monitorovať jeho pohyb a činnosti, ktoré vykonáva. Tak toto výbor CPT vôbec nerieši, ani nenaznačuje. Je to úplná vlastná iniciatíva vlády. Takže povedzte mi, či sa to nebude približovať viac naozaj k jednoduchému ubytovaniu ako trestu, ako ústavu na výkon trestu odňatia slobody, ak ani v maximálnom stupni stráženia sa odsúdeného nebude týkať viac obmedzení, len bude viac monitorovaný. Čiže bude môcť robiť tie isté činnosti ako v strednom alebo nízkom stupni stráženia, len nad ním stále bude niekto stáť? To má aký význam takýto druh trestu? Kde, čím motivujeme toho, toho človeka, aby sa polepšil? V ústave s maximálnym stupňom stráženia budú môcť odsúdení pracovať aj mimo ústavu, ak budú strážené, a návštevy s priamym kontaktom. No, kto toto kedy navrhol? Áno, návštevy s priamym kontaktom sa síce spomínajú vo výbore CPT, v odporúčaniach, ale ak naozaj chceme tých ľudí trošku resocializovať, prečo im to ponúkame ako na podnose? Že automaticky aj v maximálnom stupni stráženia priamy kontakt. Prečo ste to nedali ako nejaké pilotné opatrenie, že to bude najprv súčasťou nejakej disciplinárnej odmeny? Nie, na zlatom podnose, bez toho, aby sa akýmkoľvek spôsobom o to pričinili, dostanú návštevy s kontaktom. Skvelé! A pracovať aj mimo, len budú musieť byť strážení, fajn. Tak ak teraz má Zbor justičnej a väzenskej stáže nejaký podstav, tak nech sa páči, ešte budú aj tých najprísnejšie strážených väzňov chodiť strážiť niekde na pracovisko mimo ústavu. Za mňa absolútne nepochopiteľné. Ďalej, plocha na jedného odsúdeného sa má zväčšiť z 3,5 metra štvorcového na 4 metra štvorcového. Okej, super, skvelý nápad. Lenže keď sa dôkladnejšie pozriete na odporúčania výboru CPT, tak ten hovorí, a potvrdzuje to aj judikatúra Európskeho súdu pre ľudské práva, že ak má odsúdený k dispozícii 3 až 4 metre štvorcové, je to úplne v poriadku, hlavne aby to nekleslo pod 3 metre štvorcové. Hlavne nech to neklesne pod 3 metre štvorcové. My dnes máme 3,5, úplný štandard, bez problémov. Nie, 4 metre štvorcové. Že sú preplnené väznice, že nemáme dostavaný ďalší ústav niekde pri Rimavskej Sobote? Nevadí, 4 metre štvorcové, super, fantázia. To budem rád, keď mi vysvetlíte, ako to dosiahnete, lebo ten cieľ by sa podľa koncepcie väzenstva dosiahol aj sám, keby sa dostaval ústav na výkon trestu odňatia slobody, myslím, že pri Rimavskej Sobote sa plánoval. Takže ešte raz, 3 až 4 metre štvorcové, úplný štandard, potvrdzuje to aj výbor CPT, aj Európsky súd pre ľudské práva, nie, vy idete úplne na strop, na 4 metre štvorcové. Paragraf 20, to je ďalšia taká úsmevná vec, ktorá len dokresľuje to, s akou, neurazte sa, ale až s otcovskou láskou sa staráte o odsúdených. Tak odsúdeným sa má po novom poskytovať aj spodná bielizeň, super, zrejme, aby im neprechladli močové cesty, viete. Takže aj spodnú bielizeň, a to ešte pripomeniem o niečo neskôr znova, medzizubnú kefku som spomínal. Odoslanie a doručovanie došlej korešpondencie už nebude zadržiavané, ak sa v nej vyskytne nejaký hanlivý obsah. Okej, v poriadku, beriem, že ľudia, ktorí si odpykávajú tresty, dopisujú si, používajú hanlivé slová. Ale takýmto spôsobom ich chcete prevychovávať? Aby kľudne písali v listoch nadávky, len sa tak bude prášiť? Fajn. Keď ich chcete resocializovať, tak povedzte, dobre, aspoň ten písomný prejav, aspoň tam nenadávajte, nie, kľudne píšte, ako chcete. Paragraf 27 – výrazné zvýšenie telefonovania. Je dobré, že je tu aj pán predsedajúci Danko, lebo to chcem dať do súvisu aj s rokovacím poriadkom, ktorý máme aktuálne v prvom čítaní. Pred piatimi či šiestimi rokmi, 2018-´19, prvá novela náhubkového zákona, obmedzenie časov poslancov v rozprave. Dnes déja vu, poslancom, ktorí sú platení ľuďmi za to, aby v pléne Národnej rady diskutovali o najlepších riešeniach pre Slovensko, tak tým ideme skrátiť rečnícky čas o štvrtinu. O štvrtinu. Viete, o koľko sa ide zvýšiť rečnícky čas pre odsúdených? Šesťnásobne, šesťnásobne. To je odmena za to, že si tam odpykávajú trest zrejme. Čiže poslanci, ktorí sú platení za diskutovanie, o štvrtinu menej, a odsúdenci, tak tí nech telefonujú šesťnásobne viac ako doposiaľ. Dobre, aby som dal úplne na pravú mieru, aj výbor CPT odporúčal navýšiť objem telefonovania, ale navrhoval ho zvýšiť dvojnásobne. Vy ho zvyšujete šesťnásobne, zo 40 minút na 240 minút. To je ukážka toho, ako aj tie dobré návrhy, ktoré sa objavujú v odporúčaniach CPT alebo niekde v koncepcii väzenstva, ako aj ten dobrý návrh dokážete doslova že pokaziť. Človek vám dá prst, vezmete celú ruku. Poslanci o štvrtinu menej času, odsúdení šesťnásobne viac. Blahoželám, super. A ešte bonus, to mobilní operátori nech sa od vás učia, popritom ešte 30 minút telefonovania denne s advokátom. Ústavy na výkon trestu odňatia slobody sa menia na call centrá. To si zapamätajte, meníme to na call centrá. Keď nebudú spať alebo pracovať, alebo sa stravovať, tak budú telefonovať. Paragraf 30 ods. 1, to je ďalšia perlička. Tak dnes si odsúdený môže v ústave mimo raňajok, obedov, večere, ktoré tam má zabezpečené, môže v miestnych, nazvime to, potravinách alebo nejakom obchode, kde sa predáva drogéria, si môže ešte nakupovať, ak má nejaké peniaze buď za prácu, alebo mu pošlú príbuzní, dnes tam môže mesačne minúť trojnásobok životného minima. To je 852 eur aj 39 centov. Takmer 900 eur môže odsúdený dnes minúť vo väzenských potravinách. Podľa navrhovateľa to môže byť sedemnásobok, to je 1 988 eur. Rozumiete? Tu bežná štvorčlenná rodina nemá príjem 2 000 eur neraz a z toho sa vystravuje, zaplatí si dopravu, zaplatí si všetky poplatky, aké má. Tu necháme pre majetných odsúdených, aby 2 000 len tak šmahom ruky utratili, aby to doslova prejedli, prejedli. Nie aby si tvorili úspory na život po, aby splácali škodu, ktorú spôsobili, nie, nech sa páči, kľudne to môžete prejesť, alebo keď máte peniaze a nemáte ešte vo väzení rešpekt, tak za potraviny za 2 000 eur si ten rešpekt vo väzení kúpite. Doslova si ho kúpite. Rozdáte horalky spoluväzňom, budú vás nosiť na rukách, garantujem, paráda. Koľko takých majetných väzňov sa asi v slovenských väzniciach nachádza? No, zopár mi napadá, tuto pán od Bonaparte Kočner a ďalší. Tak to je ako preňho, už mi tu len chýba ustanovenie o tom, že raz za týždeň sa musia vo väzenskej kantíne piecť palacinky s hrúbkou dva milimetre. Ďalej, väzni si budú môcť používať CD a DVD prehrávač, vlastné slúchadlá, ich používanie, elektrinu zaplatí ústav. Jasné, je fakticky nereálne dať jedného odsúdenému zaplatiť elektrinu, lebo to nikto nedokáže vypočítať, koľko tam spotreboval, ale ten princíp, že tu ideme ľudí zodrať z kože a tam im nahrnieme elektroniku, kľudne si tam vypeckujte, počúvajte, my to zaplatíme, paráda. Ide o princíp, samo osebe to nie je zlé, ale ide o princíp, ako k tomu pristupujete. Paragraf 35, to si, prosím vás, pozrite. Po novom si budú môcť odsúdení predplatiť knihy a časopisy, ktoré ohrozujú mravnosť. Inými slovami pornočasopisy a erotické časopisy. Opäť samo osebe nech, ale tu, prepáčte mi, ale mne tak ide na jazyk, že opäť s takou, ako myslíte na tých odsúdených ešte aj po zotmení. Aby ešte aj po zotmení sa im tam skrátka, aby ten čas tam trávili príjemne, tak si budú listovať erotické časopisy. No a povedzte mi, či toto je naozaj ešte stále ústav na výkon trestu odňatia slobody, alebo nejaké jednoduché, lacné ubytovania, lebo lacné ešte stále je. Namiesto toho, aby ste im, no, ešte ďalej. Odsúdení dostanú možnosť využívať internet. Okrem štátnych webov, ktoré budú prístupné, o ďalších povolených stránkach bude rozhodovať riaditeľ väznice. No, asi si môžme tipnúť, o aké stránky bude hlavný záujem, keď už tu odsúdeným dovoľujeme pornografické časopisy alebo erotické časopisy, aké stránky asi budú tí väzni žiadať. Namiesto toho, aby ste im tam dali prístup na weby organizácií, ktoré sa venujú pomoci odsúdeným po tom, čo si odpykajú trest, aby mali nejakú motivačnú literatúru a podobne, nie, vy im tam dáte štátne weby, fajn, a weby, o ktoré rozhodnú. Prečo im tam rovno nedáte spravodajské weby? Keď už. Nie, dáte ďalšie weby podľa rozhodnutia riaditeľa. Áno, a budete argumentovať, veď oni si chcú prečítať správy, tak, tak sme tak napísali. Ale dali ste to tak široko presne kvôli tomu, aby sa to mohlo zneužívať. Základná odmena bude pevne stanovená a bude vo výške 40 % minimálnej mzdy, to ste aj spomínali. Len pripomeniem, že od januára bude výška minimálnej mzdy 915 eur. To znamená, že základná odmena pri najnižšej platovej triede s najkratšou praxou, pretože tí väzni majú ako keby tri platové triedy, ak si dobre pamätám, a je to ešte rozdelené podľa, podľa dĺžky praxe, akú majú, tak tá najnižšia suma, akú ten odsúdený môže si mesačne zarobiť, je dnes 309 eur aj 90 centov, po novom to bude 366 eur. Základná odmena sa zvýši o 18 %. Tak, milí občania, 18-percentné navýšenie mzdy v čase konsolidácie. Vy mínus 200 eur ročne, živnostníci mínus 1 000 ročne, odsúdení plus 18 %. A fajn, samo osebe nie zlé, ale poďme si potom pozrieť, ako s tými peniazmi majú nakladať. Majú z toho platiť výživné, majú z toho splácať nejakú náhradu škody? No, mrknime sa na to, mám to ďalej, takže sa k tomu dostanem. Aby toho nebolo málo, popri zvýšení mzdy máte tu aj disciplinárnu odmenu. Dnes disciplinárna odmena 70 eur za nejaké dobré správanie. Po novom 200. Vau, 200, super. Tak to naozaj mnohí, mnohí si tam naozaj zarobia. Za chvíľu sa dostaneme aj k tomu, že ako s tými peniazmi budú nakladať. Keď som hovoril o tom, že väzenia sa budú meniť na call centrá, tak to potvrdzuje aj § 52 ods. 3 písm. b). Ako disciplinárny trest nebude možné uložiť zákaz telefonovania. Čiže doposiaľ mnohí, poviem, sekali dobrotu, aby si mohli zavolať. Teraz? Budú môcť robiť, čo chcú, lebo telefonovať nezakážu. Takže keď si, keď nebudú pracovať, jesť, spať, listovať časopisy a surfovať po internete, tak budú telefonovať. Za viac disciplinárnych previnení prejednávaných v jednom konaní sa odsúdenému uloží jeden disciplinárny trest. Ďalšie spríjemnenie pobytu odsúdených v ústave. Štyri priestupky, štyri disciplinárne previnenia? Nevadí, jeden trest, ten to vybaví. To je, prosím vás, aká motivácia? A aby toho nebolo málo, tak disciplinárne previnenie sa nezahladí po dvanástich mesiacoch ako doposiaľ, ale po šiestich. Po šiestich mesiacoch. Skrátenie samotky, v úvodzovkách, samotky, z 21 na 14 dní. Ako som vravel, polovica disciplinárnych trestov sa premlčí o polovicu skôr, už po šiestich mesiacoch namiesto dvanástich. Toto je inak anomália, lebo na jednej strane skracujú dospelým pobyt v samotke o tretinu, z 21 na 14 dní, ale tam je aj obmedzenie, v akom slede môžte tú samotku odsúdenému ako keby nariadiť, že skrátka keď je osoba na samotke, pár dní musí byť v klasickej cele, až potom môže ísť. Ale § 72 ods. 6: „Opätovný trest samotky bude možné mladistvému uložiť skôr." Čiže, čiže pokiaľ ide o mladistvých, tak asi žiadnych kamarátov, známych nemajú, tak tí nech do samotky chodia ako na bežiacom páse. Výborne. Do otvoreného oddelenia mohli ísť len tí, ktorí dostali minimálny stupeň stráženia. Po novom všetci odsúdenci za prečiny. Navyše aj iných odsúdených, ktorí vykonávajú trest za prečin, zločin alebo obzvlášť závažný zločin. Čiže aj tí najťažší zločinci po novom budú môcť ísť do otvoreného oddelenia. Ďalší dôkaz toho, že to už nie je o nejakej resocializácii, o tom, aby sa zlepšili, viac aklimatizovali na pobyt na slobode. Nie, aj najtvrdší zločinci budú si môcť užívať svoj dlhoročný pobyt v otvorených oddeleniach. Paragraf 10 ods. 4 písm. c): Ústav po prepustení odsúdeného dnes informuje rodinu, súd a aj strediská, ktoré pomáhajú odsúdeným zaradiť sa späť do života, po novom už ústav na výkon trestu nebude kontaktovať tie strediská, ktoré odsúdeným následne pomáhajú. A to ani v prípade, že by ten odsúdený povedal, viete čo, pán riaditeľ, že pošlite to tomu ústavu, veď ten človek tu so mnou chodil, rozprávali sme sa a tak ďalej a tak ďalej, dajte mu vedieť, že už ma prepúšťate. Nie, nie, ak chcete, prepustíme vás, nech sa páči, môžte im tam zaklopať sám. To je aký prístup ku resocializácii? Necháte ho odísť a tak zaklop a ak nie, tak sa o seba postaraj sám. Vy by ste mali byť prví, ktorí budú lipnúť na tom, že prvé kroky odsúdeného budú smerovať práve do takýchto centier, kde im poskytnú ako keby prvotnú podporu, možnosti nejakého dočasného ubytovania, možnosť nejakého zamestnania a tak ďalej. Paragraf 10 7b ods. 2, ďalšia výborná vec... (Prerušenie vystúpenia časomerom.)